Къэбэрдей уэрамым макъамэр щызэпыуакъым
ФокIадэм и 20-м республикэм и щIыналъэ псори гуфIэгъуэ дауэдапщэкIэ гъэнщIауэ щытащ, ауэ цIыху нэхъыбэ зэхуэзышэсар, шэч хэмылъу, ди къалащхьэращ. Налшыкдэсхэм иджыри гу зыщамыхуа Къэбэрдей уэрамым нэгузыужь концерткIэ щрагъажьэри, пшапэр зэхэуэху цIыхухэр дэзыхьэх Iуэхугъуэ гъэщIэгъуэнхэр щекIуэкIащ.
«НалцIыкIу», «Эльбрус», «Шагъдий», «Минги-Тау», «Асса», «Звёздочка», «Каллисто», «Зори Кавказа» «Гармонисты», «Ровесницы», «Озорницы», «Басият» ныбжьыщIэ къэфакIуэ гупхэм, Таукеновэ Галинэ, Щомахуэ Хьэсэнбий, «Родник» къэзакъ хорым, МузыкэмкIэ театрым и уэрэджыIакIуэхэм, нэгъуэщI куэдми я концерт программэ гурыхьымкIэ ягъэгуфIащ къызэхуэсахэр.
IэпщIэлъапщIэхэу Тау Еленэ, КIуэкIуэ Мадинэ, Роговэ Людмилэ сымэ я IэрыкI гъэщIэгъуэнхэр гукъыдэж зиIэ дэтхэнэми абдежым къыщащэхуну Iэмал яIащ.
Адыгэхэм я махуэм и кIэух Iыхьэу Къэбэрдей уэрамым щызэхаша джэгум къалэр къигъэдаIуэрт, къэмыфэфхэр игъэхъуапсэрт. Тыркум къикIа хьэщIэхэм къыздаша «Мазэ нэху» къэфакIуэ гупым джэгур нэхъри зэщIагъэплъащ. Зэхыхьэр уджкIэ зэхуащIыжащ.
ГуфIэгъуэм зэхуишэса нэхъыжьхэри нэхъыщIэхэри лъэпкъ махуэр тхуэугъурлыну хъуахъуэрт. Ар къыхэзылъхьахэр зэрыщымыуар, абыхэм иджыри куэдрэ фIыщIэ псалъэ зэрыхужаIэнур уи фIэщ хъурт.
Инэрокъуэ Данэ.
Сурэтхэр Сенич Михаил трихащ.
